CELEX: 32017D0133
Language: et
Date: 2017-01-25 00:00:00
Title: Komisjoni otsus (EL) 2017/133, 25. jaanuar 2017, mis käsitleb harmoneeritud standardi EN 14342:2013 „Puidust põrandakate ja parkett. Omadused, vastavushindamine ja märgistamine“ viite piiranguga säilitamist Euroopa Liidu Teatajas kooskõlas Euroopa Parlamendi ja nõukogu määrusega (EL) nr 305/2011 (EMPs kohaldatav tekst )

26.1.2017   
            
            
               ET
            
            
               Euroopa Liidu Teataja
            
            
               L 21/113
            
         KOMISJONI OTSUS (EL) 2017/133,
   25. jaanuar 2017,
   mis käsitleb harmoneeritud standardi EN 14342:2013 „Puidust põrandakate ja parkett. Omadused, vastavushindamine ja märgistamine“ viite piiranguga säilitamist Euroopa Liidu Teatajas kooskõlas Euroopa Parlamendi ja nõukogu määrusega (EL) nr 305/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ, (1) eelkõige selle artikli 18 lõiget 2,
   ning arvestades järgmist:
   
               (1)
            
            
               Vastavalt määrusele (EL) nr 305/2011 peavad artiklis 17 käsitletavad harmoneeritud standardid vastama selles määruses või selle alusel sätestatud harmoneeritud süsteemi nõuetele.
            
         
               (2)
            
            
               2013. aasta juulis võttis Euroopa Standardikomitee vastu harmoneeritud standardi EN 14342:2013 „Puidust põrandakate ja parkett. Omadused, vastavushindamine ja märgistamine“. Standardi viide avaldati seejärel Euroopa Liidu Teatajas
                   (2).
            
         
               (3)
            
            
               21. augustil 2015 esitas Saksamaa harmoneeritud standardi EN 14342:2013 kohta ametliku vastuväite. Ametlikus vastuväites viidati kõnealuse standardi punktile 4.4, mis käsitleb teatavate ohtlike ainete hindamise meetodeid ja kriteeriume, ning taotleti standardi viite väljajätmist Euroopa Liidu Teatajast või teise võimalusena piirangut, millega jäetakse avaldatud viitest välja standardi punkt 4.4.
            
         
               (4)
            
            
               Saksamaa väitel ei sisalda see standard ühtki ühtlustatud meetodit kõnealuste ehitustoodete toimivuse hindamiseks seoses nende põhiomadusega „muude ohtlike ainete heide“. Standardi punktis 4.4 on sätestatud, et muid täiendavaid ohtlikke aineid kui need, mida käsitletakse standardi muudes punktides, kontrollitakse ja nende heiteid või sisaldust deklareeritakse vastavalt kasutuskoha siseriiklikule standardile.
            
         
               (5)
            
            
               Saksamaa hinnangul tähendab see puudujääk määruse (EL) nr 305/2011 artikli 17 lõike 3 rikkumist, kuna kõnealune standard ei vasta täielikult asjakohases volituses sätestatud nõuetele, nagu on ette nähtud artiklis 18.
            
         
               (6)
            
            
               Lisaks rõhutas Saksamaa, kui oluline on selliste muude ohtlike ainete, eelkõige lenduvate orgaaniliste ühendite (LOÜ) heidete asjakohane käsitlemine harmoneeritud standardites, eriti kõnealuste puidust toodete puhul.
            
         
               (7)
            
            
               Eespool toodud põhjustel taotles Saksamaa selle standardi viite väljajätmist või teise võimalusena selle piiramist, jättes punkti 4.4 selle reguleerimisalast välja, et lubada liikmesriikidel võtta vastu siseriiklikud õigusnormid kõnealuse põhiomaduse toimivuse hindamiseks seoses muude ohtlike ainete heitega.
            
         
               (8)
            
            
               Esitatud väidete vastuvõetavuse hindamisel tuleb märkida, et kui Saksamaa teise võimalusena esitatud taotlust tõlgendada eraldi taotlusena võimaldada liikmesriikidel võtta vastu riiklikke õigusnorme, millega kehtestatakse täiendavad nõuded, ei keskenduks selline nõue standardi EN 14342:2013 sisule ja oleks seega vastuvõetamatu. Kuna taotluse sõnastus on aga selgelt suunatud standardi viite reguleerimisala piiramisele, tuleks Saksamaa seotud avaldusi sellise piirangu tagajärgede kohta vaadelda üksnes ametliku vastuväite põhjenduste osana ning seega ei tule vaadelda neid eraldi.
            
         
               (9)
            
            
               Vastavalt määruse (EL) nr 305/2011 artikli 17 lõikele 3 nähakse harmoneeritud standarditega ette nendega hõlmatud toodete põhiomaduste toimivuse hindamise meetodid ja kriteeriumid. Just nagu Saksamaa väitis, on standardi EN 14342:2013 punktis 4.4 esitatud ainult viide kehtivatele siseriiklikele nõuetele. Selles osas ei vasta standard EN 14342:2013 määruse (EL) nr 305/2011 artikli 17 lõikes 3 sätestatud nõuetele.
            
         
               (10)
            
            
               Peale selle on Euroopa Kohtu (3) praktikas sedastatud, et liikmesriikidel ei ole õigust kehtestada mis tahes põhiomaduste toimivuse hindamiseks siseriiklikke õigusnorme, mis lähevad kaugemale harmoneeritud standardite sisust, kui see puudutab standarditega hõlmatud ehitustoodete turustamist ja kasutamist. Seega on standardi EN 14342:2013 sisu nende põhimõtetega vastuolus.
            
         
               (11)
            
            
               Seetõttu ja arvestades asjaolu, et määrused on vahetult kohaldatavad, ei tuleks standardi EN 14342:2013 punkti 4.4 kohaldada sõltumata käesoleva ametliku vastuväite menetluse tulemusest.
            
         
               (12)
            
            
               Kuna aga Euroopa Kohtu (4) praktika kinnitab, et määrusega (EL) nr 305/2011 või selle alusel loodud harmoneeritud süsteem on ammendav, ei tähenda standardi EN 14342:2013 punkti 4.4 kehtetus, et liikmesriigid võiksid kehtestada siseriiklikke õigusnorme põhiomadusega „muude ohtlike ainete heide“ seotud toimivuse hindamiseks.
            
         
               (13)
            
            
               Lähtudes standardi EN 14342:2013 sisust ning Saksamaa, teiste liikmesriikide, Euroopa Standardikomitee ja tööstusharu esitatud teabest ning olles konsulteerinud määruse (EL) nr 305/2011 artikli 64 ja Euroopa Parlamendi ja nõukogu määruse (EL) nr 1025/2012 (5) artikli 22 alusel loodud komiteedega, tuleb märkida, et selle standardi viite jätkuva avaldamise vastu Euroopa Liidu Teatajas ei esitatud olulisi vastuväiteid. Punkti 4.4 väljajätmise suhtes Euroopa Liidu Teatajas avaldatud viitest väljendati muret, toetudes Euroopa Kohtu praktika tõlgendusele, nagu võimaldaks see liikmesriikidel, kes leiavad, et toote ohutus ei ole piisavalt tagatud, kehtestada nõudeid nende toodete vaba ringluse piiramiseks. Siiski on Euroopa Kohus ise juba täpsustanud, et selline tõlgendus seaks kahtluse alla selle valdkonna ühtlustamise kasuliku mõju (6).
            
         
               (14)
            
            
               Standardi väidetavat puudulikkust ei tohiks seega pidada piisavaks põhjuseks kiita heaks Saksamaa esimene taotlus kustutada viide standardile EN 14342:2013 Euroopa Liidu Teatajast täielikult. See taotlus tuleks seega tagasi lükata.
            
         
               (15)
            
            
               Seoses alternatiivse taotlusega piirata viidet, jättes sellest välja punkti 4.4, tuleb esiteks meenutada, et nagu juba näidatud, ei ole see klausel kohaldatav, sõltumata käesoleva ametliku vastuväite menetluse tulemusest. Siiski tuleb selguse huvides see kehtetu klausel viitest sõnaselgelt välja jätta.
            
         
               (16)
            
            
               Viide standardile EN 14342:2013 tuleks seetõttu säilitada, kuid on vaja kehtestada piirang, millega selle reguleerimisalast jäetakse välja kõnealuse standardi punkt 4.4,
            
         ON VASTU VÕTNUD KÄESOLEVA OTSUSE:
   Artikkel 1
   Harmoneeritud standardi EN 14342:2013 „Puidust põrandakate ja parkett. Omadused, vastavushindamine ja märgistamine“ viide säilitatakse piiranguga.
   Komisjon lisab Euroopa Liidu Teatajas avaldatud harmoneeritud standardite viidete loetellu järgmise piirangu: „Standardi EN 14342:2013 punkt 4.4 jäetakse avaldatud viite kohaldamisalast välja“.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 25. jaanuar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 88, 4.4.2011, lk 5.
   
      (2)  Komisjoni teatis, mis on seotud Euroopa Parlamendi ja nõukogu 9. märtsi 2011. aasta määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ) rakendamisega (ELT C 259, 8.8.2014, lk 1). Viimati avaldatud: Komisjoni teatis, mis on seotud Euroopa Parlamendi ja nõukogu määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ) rakendamisega (ELT C 398, 28.10.2016, lk 7).
   
      (3)  Vt eelkõige Euroopa Kohtu otsus kohtuasjas C-100/13 (komisjon vs. Saksamaa), punkt 55 jj.
   
      (4)  Vt Euroopa Kohtu otsus kohtuasjas C-100/13 (komisjon vs. Saksamaa), punkt 62.
   
      (5)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
   
      (6)  Vt Euroopa Kohtu otsus kohtuasjas C-100/13 (komisjon vs. Saksamaa), punkt 60.